ເກົາຫຼີເໜືອຈະຈັດ ກອງປະຊຸມພັກຂຶ້ນ ກ່ອນສົ່ງດາວທຽມ ຂຶ້ນສູ່ອະວະກາດ
ກອງປະຊຸມວິສາມັນຂອງພັກກໍາມະກອນ ຈະຈັດຂຶ້ນ ກ່ອນສົ່ງດາວທຽມ ຊຶ່ງຄາດວ່າຈະ​ແຕ່ງຕັ້ງທ່າ​ນ ກິມຈົງ​ອູ​ນ ຜູ້​ນໍາ​ຄົນ​ໃໝ່ ໃຫ້ຂຶ້ນ ​​ເປັນເລຂາທິການພັກ
ເກົາຫຼີເໜືອປະກາດໃຫ້ຮູ້ໃນວັນຈັນມື້ນີ້ວ່າ ຕົນຈະຮຽກກອງປະຊຸມວິສາມັນຂອງພັກທີ່ປົກ ຄອງປະເທດໃນປັດຈຸບັນຂຶ້ນ ກ່ອນການສົ່ງດາວທຽມທີ່ເປັນບັນຫາໂຕ້ແຍ່ງກັນ ທີ່ກໍານົດ ຈະມີຂຶ້ນໃນກາງເດືອນນີ້ ອົງການຂ່າວສູນກາງຂອງທາງການເກົາຫຼີເໜືອກ່າວວ່າ ກອງ ປະຊຸມຂອງພັກກໍາມະກອນ ຈະໄຂຂຶ້ນໃນວັນທີ 11 ເດືອນນີ້ ທີ່ກຸງພຽງຢ້າງ ບັນດານັກວິເຄາະຂ່າວກ່າວວ່າ ມີທາງວ່າ ພວກຜູ້ແທນຂອງພັກຈະແຕ່ງຕັ້ງທ່ານ ກິມຈົງ ອູນ ຜູ້ນໍາຄົນໃໝ່ຂອງປະເທດ ໃຫ້ຂຶ້ນເປັນເລຂາທິການໃຫຍ່ຂອງພັກ ຊຶ່ງເປັນຕໍາແໜ່ງ ທີ່ມື້ລາງບິດາຂອງທ່ານ ຄືທ່ານກິມຈົງອີລ ໄດ້ຄອບຄອງ ກ່ອນເຖິງແກ່ມໍລະນະກໍາໄປ ໃນເດືອນທັນວາປີແລ້ວນີ້ ສະພາແຫ່ງຊາດຂອງເກົາຫຼີເໜືອ ທີ່ເອີ້ນວ່າສະພາປະຊາຊົນສູງສຸດນັ້ນ ກໍານົດຈະໄຂກອງ ປະຊຸມປະຈໍາປີຂຶ້ນໃນວັນທີ 13 ເດືອນນີ້ ບັນດານັກວິເຄາະກ່າວວ່າ ເບິ່ງຄືວ່າກອງປະຊຸມ ນີ້ຈະເລື່ອນຊັ້ນທ່ານກິມ ຈົງ ອູນ ຂຶ້ນເປັນປະທານຄະນະກໍາມາທິການປ້ອງກັນຊາດ ຊຶ່ງ ເປັນອີກຕໍາແໜ່ງນຶ່ງ ທີ່ມື້ລາງບິດາຂອງທ່ານເຄີຍຄອງມານັ້ນ